b'\n_START_ARTICLE_\nBagdado gele\xc5\xbeinkelis\n_START_PARAGRAPH_\nBagdado gele\xc5\xbeinkelis \xe2\x80\x93 gele\xc5\xbeinkelio linija buvusioje Osman\xc5\xb3 imperijoje, jungianti Stambul\xc4\x85 ir Bagdad\xc4\x85._NEWLINE_Buvo prad\xc4\x97tas tiesti 1903 m. vokie\xc4\x8di\xc5\xb3 parengtu planu ir pinigais. Jis tur\xc4\x97jo tarnauti Vokietijos ekonomin\xc4\x97s politikos ir strategijos tikslams Rytuose, viena linija jungdamas Berlyn\xc4\x85-Budape\xc5\xa1t\xc4\x85-Belgrad\xc4\x85-Bagdad\xc4\x85-Basr\xc4\x85, arba Hamburg\xc4\x85-Br\xc4\x97men\xc4\x85 su Persijos \xc4\xaflanka ir Indijos vandenynu, i\xc5\xa1 kur b\xc5\xabt\xc5\xb3 lengva pasiekti Ryt\xc5\xb3 Afrikos kolonijas, Indij\xc4\x85, Australij\xc4\x85 ir kitas \xc5\xa1alis. Tokiu b\xc5\xabdu vokie\xc4\x8diai nor\xc4\x97jo i\xc5\xa1vengti susisiekimo angl\xc5\xb3 valdomu Sueco kanalu ir savo rankose tur\xc4\x97ti saug\xc5\xb3 sausumos keli\xc4\x85 per Europ\xc4\x85 ir Ma\xc5\xbe\xc4\x85j\xc4\x85 Azij\xc4\x85 iki Indijos vandenyno. Iki Konijos gele\xc5\xbeinkelis jau buvo pastatytas turk\xc5\xb3. Toliau buvo suplanuotas gele\xc5\xbeinkelio tiesimas per Mosul\xc4\x85, Bagdad\xc4\x85 iki Basros (Tigro ir Eufrato delta). Suplanuotas gele\xc5\xbeinkelio ilgis buvo 2400 km. Tiesiamas buvo iki 1918 m., kada galutinai buvo baigta 70 proc. kelio. Po karo anglai u\xc5\xbebaig\xc4\x97 gele\xc5\xbeinkelio atkarp\xc4\x85 nuo Bagdado iki Basros.'